recursal/SuperWikiNEXT-32B huggingface dataset:
Die suidfasade van die **Alvorada**, die swembad, wat die argitektuur reflekteer, en die beeldhouer Cheschiatti se bronsstandbeeld
Die **Palácio da Alvorada** (Portugees: *Paleis van die Dagbreek*) is die ampswoning van die Staatspresident van Brasilië. Net soos die res van Brasília, die hoofstad van dié Suid-Amerikaanse land, is die paleis deur die befaamde Brasiliaanse argitek Oscar Niemeyer ontwerp en in 1958 ingewy.

Die paleis het vinnig 'n simbool vir die moderne beweging van Brasilië se argitektuur geword wat die tegnologiese en kulturele vooruitgang van die land versinnebeeld. Sy elegante pilare simboliseer nou die nuwe hoofstad en verskyn ook in die vlag en seël van Brasília.

Die paleis lê in die SHTN Asa Norte-buurt van Brasília, sowat vier kilometer van die Praça dos Três Poderes af. Die naam van die paleis is afgelei van 'n aanhaling van die vroeëre Staatspresident Juscelino Kubitschek:


|  |  |  |
| --- | --- | --- |
|  | *Brasília is 'n nuwe dagbreek in die geskiedenis van Brasilië.* |  |

Argitektuur
-----------

Muur van goud in die ingangsaal
Die paleis se suidfasade weerkaats in water
Die staatskamer
Die paleis, wat as een van die eerste geboue in die nuwe hoofstad opgerig is, lê op 'n skiereiland aan die rand van die kunsmatige Paranoámeer.

Net soos talle groot bouwerke in die geskiedenis van die argitektuur word ook Niemeyer se ontwerp deur die grondbeginsels van eenvoudigheid en moderniteit gekenmerk. Die beskouer kry die indruk van 'n groot glaskis, wat danksy die steun van sy pilare aan die buitekant saggies op die grond geland het.

Oscar Niemeyer het vir sy ontwerp veral op die kombinasie van marmer, glas en water gesteun. Die marmerpilare verskaf 'n sekere ligtheid aan die paleis se argitektuur, en hulle simmetriese vorm reflekteer in die glasfasade en op die wateroppervlak voor die paleis.

Die gebou beskik oor 'n oppervlak van 7 000 vierkante meter en drie verdiepings: Kelder, grondverdieping en tweede verdieping. In die kelder lê die ouditorium, wassery, mediese sentrum en administrasie. Die kamers van die grondverdieping word deur die Staatspresident vir amptelike onthale gebruik. Die tweede verdieping bevat die ampswoning met vier woonstelle, twee vertrekke en ander privaatkamers.

Die paleis beskik daarnaas ook oor 'n biblioteek, 'n verhitte swembad van Olimpiese afmetings, 'n musiekkamer, twee eetsale en verskeie onthaalkamers. Aangrensende geboue huisves die kapel en heliport van die paleis.

Personeel
---------

Die 72 personeellede in die paleis sluit sekretarisse en sekretaresses, assistente, tafelbediendes, kokke, dokters en veiligheidspersoneel in. Die kompleks word deur die Presidensiële Garde beveilig.

Sien ook
--------

* Palácio do Planalto

Bron
----

* Bruand, Yves: *Arquitetura contemporânea no Brasil*. São Paulo: Editora Perspectiva 2002
Die **versierde sluimerrog** (*Electrolux addisoni*) is 'n sluimerrog wat moontlik endemies aan Suid-Afrika is. Dit kom aan die kus van KwaZulu-Natal voor. Die spesie is eers in 2007 geklassifiseer. In Engels staan die rog bekend as die *Ornate sleeper-ray*. Die spesie is die enigste in die genus *Electrolux*.

Identifikasie
-------------

Die rog se skyf het 'n deursnee 50 cm. Die bokant is donkerbruin tot blougrys. Daar is konsentriese swart ringe op die skyf en wit tot liggeel kolletjies op die rand van die skyf. Die kolletjies kom ook aan die bokant van die stert en dorsale vin voor. Die rog is alleenlopers en kom voor in water wat tot 35 m diep is. Die rog lewer 'n elektriese skok wanneer dit bedreig word as 'n verdedigingsmeganisme. Dit gebruik ook die elektriese meganisme om hul prooi te verlam. Hulle vreet klein vissies en weekdiere. Die seedier is seldsaam.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 ISBN 978-1-77584-018-3
**Verskietende ster** is ’n Afrikaanse rolprent wat op 22 April 2016 vrygestel is. Die storie is deur Stefan Enslin geskryf. Darrel Roodt het die regie behartig.

Genre
-----

Die rolprent is 'n drama-kunsfliek. Dit het 'n ouderdomsperk van 10–12 jaar (ouerleiding word aanbeveel).

Rolverdeling
------------

* Hykie Berg as Tomas Schuman
* Deànré Reiners as Phillip Schuman (klaviergenie)
* Jana Strydom as Maria Schuman
* Hannes van Wyk as Max du Toit
* Jakkie Groenewald as Meneer Nortje
* Dirk Vermeulen as Meneer Taylor
* Jurgen Hellberg as kliënt
* Hanli Rolfes as Juffrou McDonald

Storie
------

Phillip Schuman, 'n 13-jarige klaviergenie, word vergelyk met die klaviermaestro Ludwig van Beethoven. Sy fisieke grootte tel teen hom en hy lyk glad nie soos 'n seuntjie van sy ouderdom moet lyk nie.

Sy pa, Tomas Schuman, is die eienaar van 'n familiebesigheid wat hy teen sy wil oorgeneem het en, net soos Phillip, is hy ook gebore met 'n talent vir musiek.

Phillip word raakgesien deur die nuwe musiekvakadviseur en word kort voor lank teen Tomas se wil vir ekstra klavierlesse genooi. Max probeer sorg dat Phillip se talent nie verlore gaan nie, al beteken dit ook om die reëls te breek.

Sien ook
--------

* Lys van Afrikaanse rolprente
Die **Swaelstert-engelvis** (*Genicanthus caudovittatus*) is 'n vis wat voorkom in die Indiese Oseaan, die Rooisee en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as die *Swallowtail angelfish*.

Identifikasie
-------------

Die vis word tot 20cm lank. Dit het 'n meer slanker, langer lyf as die tipiese engelvis en die kop het 'n meer ronde profiel. Die mannetjies is ligblou tot wit met verskeie nou, swart strepe wat vertikaal oor die sye en boonste gedeelte van die kop strek. Die stertvin is holvormig met verlengde punte. Daar is rant van die dorsalevin is geel en daar is swart merke op die basis van die dorsalevin. 

Die wyfie se lyf is witgrys en effens donkerder aan die rugkant. Die rante van die stertvin is swart en daar is 'n swart streep bokant die oog. 

Die visse leef in aflandige koraal- en rotsriwwe in water wat 25 tot 70m diep is. Hulle neig om in vlakker te leef in die Rooisee. Hulle kom in klein groepies voor wat gewoonlik uit 'n mannetjie en verskeie wyfies bestaan wat gewoonlik bokant die riwwe swem. Hulle vreet soöplankton.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 ISBN 978-1-77584-018-3



|  |  |
| --- | --- |
| Taksondatabasisse | 
* Wd: Q2226061
* ADW: Genicanthus\_caudovittatus
* FishBase: 11132
* GBIF: 2396458
* iNaturalist: 101332
* ITIS: 169645
* IUCN: 165845
* NCBI: 1003730
* WoRMS: 211794

 |
In die chemie is 'n **versadigde verbinding** 'n chemiese verbinding (of ioon) wat addisiereaksies weerstaan, soos hidrogenasie, oksidatiewe byvoeging en binding van 'n Lewis-basis. Die term word in baie kontekste en vir baie klasse chemiese verbindings gebruik. Oor die algemeen is versadigde verbindings minder reaktief as onversadigde verbindings. Versadiging is afgelei van die Latynse woord *saturare*, wat "om te vul" beteken.

|  |
| --- |
| **Versadigde verbindings** |
| 
Etaan | |
Propaan |
| 
1-Oktanol (alkohol) |
| 
Palmitiensuur (Versadigde vetsuur) |

Organiese chemie
----------------

Onversadigde verbindings voer gewoonlik tipiese byvoegingsreaksies uit wat nie moontlik is met versadigde verbindings soos alkane nie. 'n Versadigde organiese verbinding het slegs enkele bindings tussen koolstofatome. Baie versadigde verbindings het funksionele groepe, byvoorbeeld alkohole.

### Onversadigde organiese verbindings

Die begrip versadiging kan beskryf word met behulp van verskillende benamingstelsels, formules en analitiese toetse, bv. IUSTC-nomenklatuur word gebruik om die tipe en ligging van onversadiging in organiese verbindings te beskryf. Die hoeveelheid waterstof 'n verbinding kan bind word die "graad van onversadiging" genoem. Prakties kan onversadiging bepaal word, onder andere, deur NMR, massaspektrometrie en Infrarooispektroskopie.

| **Onversadigde verbindings** |
| --- |
| 
Etileen | 
Asetileen |
| 
α-Linoleïensuur |

### Vetsure

Sien ook: Vet
Die terme versadig en onversadig word dikwels toegepas op die vetsuurbestanddele van vette. Die trigliseriede (vette) wat in kerswas gevind word, is afgelei van versadigde steariensuur en mono-onversadigde oleïese suur. Baie plantaardige olies bevat vetsure met een (mono-onversadigde) of meer (poli-onversadigde) dubbelbindings.

Versadigde en onversadigde verbindings buite die organiese chemie
-----------------------------------------------------------------

### Organometalliese chemie

In organometaalchemie het 'n koördinatief-onversadigde kompleks minder as 18 valenselektrone en is dus vatbaar vir oksidatiewe byvoeging of koördinasie met 'n addisionele ligand. Onversadiging is kenmerkend van baie katalisators. Die teenoorgestelde van koördinatief-onversadig is koördinatief-versadig en sulke komplekse vertoon selde katalitiese eienskappe.

### Oppervlaktes

In fisiese chemie, as daar na oppervlakprosesse verwys word, dui versadiging aan die mate waarin 'n bindingsplek volledig beset is. Basisversadiging verwys byvoorbeeld na die fraksie van uitruilbare katione wat basiskatione is.
**Thomson-verstrooiing** is die elastiese verstrooiing van elektromagnetiese straling deur ’n vry, gelaaide deeltjie, soos beskryf word deur die elektrodinamika. Met Thomson-verstrooiing bly die kinetiese energie van die deeltjie en die energie van die foton konstant. Dit is die limiet van Compton-verstrooiing vir lae energie. Dié limiet bly geldig solank as wat die energie van die foton veel kleiner is as die massa-energie van die deeltjie. 

In die geval van Thomson-verstrooiing word ’n gelaaide deeltjie versnel deur ’n inkomende golf, waardeur die deeltjie op sy beurt straling met dieselfde energie uitstuur. Die inkomende golf word hierdeur dus verstrooi. Die verskynsel is die eerste keer deur die fisikus Joseph John Thomson verklaar. 

So lank as wat die deeltjie baie stadiger beweeg as die ligsnelheid (en die beweging dus nie relativisties is nie) word die versnelling van die deeltjie veral bepaal deur die elektriese komponent van die inkomende golf en kan die magnetiese komponent buite rekening gelaat word. Die deeltjie sal dan beweeg in die rigting van die ossillerende elektriese veld, wat lei tot elektromagnetiese dipoolstraling. 

Die bewegende deeltjie straal sterk uit in die rigting loodreg op sy beweging en die straling sal in sy bewegingsrigting gepolariseer word. Die verspreide lig kan dus min of meer gepolariseer wees, afhangende van die rigting waaruit ’n waarnemer die verspreiding waarneem.

Skakels
-------

* Hierdie artikel is in sy geheel of gedeeltelik uit die Nederlandse Wikipedia vertaal.
Die **Arctocyonidae** is 'n familie uitgestorwe soogdiere uit die Paleogeen. Die familie word gewoonlik in die (asblik)orde "Condylarthra" geplaas en onlangse taksonomiese ontleding (Halliday 2015) van vroeë soogdiere het aangetoon dat ook die familie Arctocyonidae waarskynlik polifileties is.

Die familie bevat genusse soos

* *Anacodon*
* *Claenodon*
* *Thryptacodon*
* *Chriacus*
* *Oxyclaenus*

wat dalk 'n sustergroep van die Palaeoryctidae en die Creodonta is.

Die genusse

* *Arctocyon*
* *Loxolophus*

is dalk 'n susterklade van die Periptychidae en Pantodonta.

Die genusse

* *Goniacodon*
* *Eoconodon*

is dalk 'n susterklade van die Mesonychia en Carnivoramorpha

Al drie hierdie groepe val nogtans binne die kroongroep Ferae van die Laurasiatheria

Die genus *Protungulatum* (uit die Kryt) word soms ook as 'n lid van hierdie familie beskou. Dit is nogtans in 1988 deur Prothero, Manning & Fischer daaruit uitgesluit en Halliday et. al vind dat dit saam met Purgatorius 'n lid van die Eutheria is wat buite die kroon-Plasentalia val.
Die **Baxter-teatersentrum**, algemeen bekend as die **Baxter**, is ’n kompleks vir uitvoerende kunste in Rondebosch, Kaapstad. Dit is deel van die Universiteit van Kaapstad en is naas die Kunstekaap die grootste sodanige kompleks in die stad.

Geskiedenis
-----------

Die Baxter het sy deure op 1 Augustus 1977 geopen. Dit is genoem na die voormalige burgemeester van Kaapstad William Duncan Baxter, wat geld aan die universiteit nagelaat het om die kompleks te bou. Dit het nie net die dramadepartement se geriewe verbeter nie, maar ook ’n alternatief geskep vir die regeringsbeheerde Nico Malan-teatersentrum (nou die Kunstekaap). Dit was veral in die apartheidsera belangrik omdat die Nasionale Party-regering kon keer dat die Nico Malan produksies aanbied wat met hul sienings bots, terwyl die Baxter beskerm is deur die universiteit se akademiese vryheid.

Ruimtes en programme
--------------------

Die Baxter het drie ruimtes:

* Die Hoofteater met 666 sitplekke
* die Konsertsaal met 638 plekke
* die Ateljeeteater met 172 plekke

Die Baxter hou werksessies wat gemik is op die jeug en voorheen benadeelde groepe. Die Ikhwezi-uitreikingsprogram help gemeenskapsvaardighede verbeter en hou die jaarlikse Baxter Ikhwezi-teaterfees, wat ’n platform is vir voorheen benadeelde teatertalent.
Die **Republiek van Mordowië** (Russies: Респу́блика Мордо́вия, *Respoeblika Mordowija*; Moksja/Erzia: Мордовия Республикась) is ’n republiek (’n deelgebied) van Rusland.

Geografie
---------

Die republiek is geleë in die oostelike deel van die Oos-Europese Vlakte van die Russiese Federasie. Die westelike deel lê op die Oka-Don-vlakte en die oostelike en sentrale deel op die Wolga-hoogland.

Die gebied is 26 200 km² groot en grens aan Nizjni Nowgorod-oblast, Tsjoewasjië, Oeljanofsk-oblast, Penza-oblast en Rjazan-oblast. Daar is sowat 114 riviere en 500 mere in Mordowië. Die belangrikste riviere sluit in die Alatir, Issa en Moksja.

Demografie
----------

Volgens die 2002-sensus maak Russe 60,8% van die bevolking uit en etniese Mordwiniërs 31,9%. Die Mordwiniërs is ’n Finse groep wat twee verwante tale, Moksja en Erzia, praat. Ander groepe sluit in Tartare, Oekraïners en talle kleiner groepe.

Geskiedenis
-----------

'n Kaart van Mordowië en sy bure.
Die vroegste tekens van menslike lewe in die gebied is uit die Neolitiese Tydperk. Fins-Oegriese Mordwiniërs word genoem in bronne uit die 6de eeu. Later het hulle onder die invloed van Wolga-Bulgarye en Kiëf-Roes gekom.

In die 13de eeu het die Mongole groot dele van Oos-Europa ingeneem en die khanaat van die Goue Horde in 1241 gestig wat Mordowië ingesluit het. Die Goue Horde het in 1430's verbrokkel en sommige Mordwiniërs het burgers van die Khanaat van Kazan geword, terwyl ander by Moskowië geïntegreer is.

Toe Iwan die Verskriklike die Khanaat van Kazan in 1552 verower, het die gebied deel van Rusland geword. Baie Mordwiniërs het gerussifiseer, maar die Mordwiniese kultuur het in landelike gebiede behoue gebly. In die 1700's het hulle die Latynse alfabet gebruik, maar sedert die middel 1800's word die Cyrilliese alfabet gebruik.

Ná die Russiese Rewolusie van 1917 het Mordowië deel van die Sowjetunie geword en in 1925 is outonome distrikte en dorpsrade in die gebied gestig. Die outonome distrik van die Mordwiniërs is in 1928 gestig. In 1930 het dit die hoër status van outonome gebied gekry en op 20 Desember 1934 is die Outonome Sosialistiese Sowjetrepubliek van Mordowië gestig.

Ná die verbrokkeling van die Sowjetunie in 1991 het die Morwiniërs hulself verklaar tot die Republiek van Mordowië en deel van die Russiese Federasie gebly. Dit bestaan in sy huidige vorm sedert 25 Januarie 1994.
**Lee Valley Velopark** is ’n fietsrysentrum in Stratford in Londen, as deel van die Koningin Elizabeth Olimpiese Park. Die baan word deur Lee Valley Streeksparkowerheid besit en bestuur en is in Maart 2014 vir die publiek oopgestel. Die fasiliteit was een van die vaste wedstrydplekke tydens die Olimpiese en Paralimpiese Somerspele van 2012.

Lee Valley VeloPark lê aan die noordekant van Koningin Elizabeth Olimpiese Park. Die het ’n fietsry- en BMX-renbaan wat vir die Spele gebruik is, asook ’n een-myl-padfietsbaan en ’n agt-kilometer-bergfietsbaan. Die park vervang die Eastway-fietsrybaan wat afgebreek is om plek te maak vir die Velopark. Die fasiliteite vir die Olimpiese Spele is tussen 2009 en 2011 gebou en die Velopark is vir die eerste keer in 2011 vir die Londense been van die UCI BMX Supercross-wêreldbekerreeks gebruik.

Bou
---

Op 12 Julie 2007 maak die *Olympic Delivery Authority* die argitekte na 'n ontwerperskompetisie bekend: *Hopkins Architects*, *Expedition Engineering*, *BDSP* en *Grant Associates*. Velopark sou volgens beplanning in 2011 klaar moes wees. Die Velopark-stadion bestaan uit 'n onderdak baan vir baan-fietswedrenne en 'n BMX-baan. Die BMX-gedeelte is buite langs die stadion geleë.

Buitekant: BMX-baan
-------------------

Die buitenste BMX-gedeelte bestaan uit 'n 470 meter baan vir mans en 'n 430 meter baan vir dames. Beide bane het 'n kapasiteit van ongeveer 6 000 toeskouers. Daar is in Maart 2011 begin om die bane aan te lê. In Februarie 2012 is die eerste wedstryde reeds hier tydens die Wêreldbeker aangebied.

Binnekant: Renbaan
------------------

Die onderdakgedeelte (*Velodrome*) bevat 'n 250 meter lange renbaan, waarmee daar reeds in 2009 begin is. Die stadion het 'n kapasiteit van ongeveer 6 000 toeskouers en is reeds in 2011 vir die Wêreldbeker gebruik. Dit is ook tydens die Paralimpiese Somerspele 2012 gebruik.

Die Londen Velopark tydens die Wêreldbeker in Februarie 2012.
Deursnit deur 'n silinderkop toon sy klepmeganisme met die knobbelvormige lobbe van twee oorhoofse nokaste.
**Bonokas**, algemeen afgekort as **BNA** of (en)  **OHC**, is 'n enjinklepmeganisme waar die nokas van 'n binnebrandenjin binne die silinderkoppe (*bo* die suiers en ontbrandingskamers) geplaas is, en waardeur die kleppe op 'n meer direkte wyse aandryf word in vergelyking met oorhoofse kleppe (OHV) en stootstange.

Enkelbonokas
------------

'n Enkelbonokas-silinderkop van 'n 1987 Honda CRX Si.
**Enkelbonokas** (**EBNA** of **SOHC** (en) ) is 'n ontwerp waarin 'n enkele nokas binne die silinderkop geplaas is. In 'n inlynenjin, beteken dit daar is een nokas in die kop, terwyl in 'n enjin met meer as een silinderkop, soos 'n V-enjin of 'n horisontaal-gekantelde enjin (bokser of platenjin), daar twee nokaste is: een per silinderbank.

In die EBNA-ontwerp, werk die nokas direk op die kleppe, tradisioneel via bakkievormige klepligters; of via 'n tussenganger kantelarm. EBNA-silinderkoppe is oor die algemeen goedkoper om te vervaardig as dubbelbonokas (DBNA)-silinderkoppe.

Gedeelte van 'n *Triomf Dolomite Sprint* silinderkop. Die enkele bonokas aktiveer beide die inlaat- (direk) en uitlaatkleppe (via 'n kantelarm).

Dubbelbonokas
-------------

Bo-aansig van 'n Suzuki GS550-silinderkop wat dubbele nokaste en kettinggedrewe ratte het.
'n **Dubbelbonokas** (**DBNA** of (en)  **DOHC**) klepwerkuitleg word gekenmerk deur twee nokaste wat binne die silinderkop geleë is, waar een die inlaatkleppe en die ander die uitlaatkleppe bewerk. Hierdie ontwerp verminder klepwerktraagheid meer as wat die geval is met 'n SOHC-enjin, aangesien die kantelarms kleiner of selfs uitgeskakel word. 'n DBNA-ontwerp laat ook 'n wyer hoek toe tussen die inlaat- en uitlaatkleppe as wat EBNA-enjins doen. 

### Tydreëlband

Tydreëlband, Nissan RB30E-enjin
Getande tydreëlbande, van rubber en kevlar gemaak, word algemeen gebruik om bonokasenjins se tyd te reël. In vergelyking met ander nokasstelsels, het tydreëlbande lae ontwerp-, ingenieurs- en produksiekoste, lae geraas, lae massa (en gevolglik lae traagheid), lae ruimtevereistes, en geen behoefte aan smering nie.
Ds. Hannes Noëth, skoolhoof, en leerders van die Gereformeerde Skool Dirk Postma op die laaste skooldag van 2015.
Ds. **Johannes Georg (Hannes) Noëth** (gebore 11 Augustus 1974) is 'n Suid-Afrikanse skrywer en direkteur van die vakbond Solidariteit se Helpende Hand-beweging. Hy was tot einde Oktober 2017 predikant in die Gereformeerde Kerke in Suid-Afrika en hoof van die Gereformeerde Skool Dirk Postma in Pretoria.

Herkoms en opleiding
--------------------

Noëth het grootgeword op die plaas Twyfelhoek tussen Petrusburg en Koffiefontein in die Suidwes-Vrystaat. Hy matrikuleer in 1992 aan die Hoërskool A.J.C. Jooste op Petrusburg en verwerf in 1995 'n B.A.-graad met Grieks en filosofie as hoofvakke aan die destydse Potchefstroomse Universiteit vir Christelike Hoër Onderwys. In 1998 volg 'n B.A. Hons. in teologie en in 1999 'n Th.B. Hierna voltooi hy sy teologiese opleiding aan die Gereformeerde Kerke se Teologiese Skool op Potchefstroom met 'n meestersgraad (Th.M.) in huweliksetiek.

Gemeentebediening
-----------------

Sy eerste gemeente, van 2000 tot 2006, was Wolmaransstad, waarna hy 'n beroep na Naboomspruit aanvaar en daar dien tot 2009. Van Januarie 2010 tot 2013 was hy leraar van die Gereformeerde kerk Kimberley, maar aanvaar in 2014 'n beroep as medeleraar na Totiusdal en word terselfdertyd hoof van die Gereformeerde Skool Dirk Postma, wat geleë is binne Totiusdal se gemeentegrense.

Breër betrokkenheid
-------------------

Noëth het sedert 1994 in die deputate vir historiese sake van die Gereformeerde Kerke in Suid-Afrika gedien. Omstreeks 2010 het hy begin werk aan sy Th.D. aan die Universiteit van die Vrystaat oor die prediking tydens die Anglo-Boereoorlog. Terselfdertyd was hy teksredigeerder, samesteller en verwerker betrokke by die opstel van *Van seringboom tot kerkgebou, die argitektoniese erfenis van die Gereformeerde Kerke*, wat in 2010 die lig gesien het. Hy is, saam met M.C. van Rooyen, medesamesteller van *My Dopperdagboek*, waarvan die eerste uitgawe op 9 Desember 2016 verskyn het en die tweede op 27 November 2017. Noëth dien in die direksies van die Erfenisstigting, die Voortrekkermonument, die Federasie van Afrikaanse Kultuurvereniginge, Maroela Media en Solidariteit Helpende Hand. Hy dien op die bestuur van die Vriende van die Oorlogsmuseum en Die Krugergenootskap.

Bron
----

* (af)  Harris, C.T. Noëth, J.G. Sarkady, N.G. Schutte, F.M. en Van Tonder, J.M. 2010. *Van seringboom tot kerkgebou: die argitektoniese erfenis van die Gereformeerde Kerke*. Potchefstroom: Administratiewe Buro.

|  |  |
| --- | --- |
| Normdata Edit this at Wikidata | 
* WorldCat Identities: np-noeth, johannes georg

 |
**Ferretti S.p.A.** (handelsnaam: **Ferretti Group**) is 'n multinasionale skeepsvervaardiger wat sy setel in Forlì, Italië het. Die onderneming spesialiseer in die ontwerp, bou en bemarking van luukse motorjagte wat onder die handelsmerke *Ferretti Yachts*, *Custom Line*, *Pershing*, *Itama*, *Riva*, *Mochi Craft* en *CRN* verkoop word. Ferretti is die markleier vir luukse jagte in Europa.

Ferretti is in 1968 deur Alessandro en Norberto Ferretti gevestig wat aanvanklik kleiner bote vervaardig het. Drie jaar later het die onderneming sy eerste motorseilboot bekendgestel. Ferretti het gegroei met die oorname van ander boots- en jagvervaardigers. In 2012 is Ferretti deur die Chinese Weichai Group oorgeneem, 'n belangrike rolspeler op die markte vir swaar masjiene en motors.

Ferretti se vervaardigingsaanlegte is in Italië en die Verenigde State geleë. Dogtermaatskappye is in die Verenigde State (*Ferretti Group North America* en Brasilië (*Ferretti Group Brazil* met setel in São Paulo) gevestig, terwyl daar ook gebiedsverteenwoordigers in Hong Kong en Shanghai (*Ferretti Group Asia Pacific*) is.
'n Vulkaanslak.
'n **Vulkaanslak**, of net **slak**, is 'n onreëlmatige en poreuse lawabrok met 'n skurwe, skuimagtige oppervlak wat kristalle kan bevat of nie. Dit is gewoonlik donkerkleurig (meestal donkerbruin, swart of rooipers) en basalties of andesities in sy samestelling. Dit het 'n relatief lae digtheid as gevolg van sy talle klein gasblasies. 

Vulkaanslak is die mafiese variant van pluimsteen, en in teenstelling met laasgenoemde het alle slakke 'n spesifieke digtheid van groter as 1, en dit sink in water. Die gaatjies of blasies vorm wanneer gasse wat in die magma opgelos is, ontsnap wanneer 'n vulkaan uitbars en so blasies in die gesmelte rots veroorsaak. Sommige van die blasies vries op die plek wanneer die rots afkoel en stol. 

Slakke kan gevorm word as deel van die lawastroom, gewoonlik naby sy oppervlak, of as stukke ejekta (sand, blokke en bomme). In die omgangstaal is vulkaanslakke ook bekend as **sintels**.

Vorming
-------

As stygende magma 'n sone van laer druk binnedring, kan die gasse daarin ontsnap en blasies in die magma vorm. Wanneer die magma (of lawa) op die aardoppervlak stol, bly die blasies daarin gevange. Dit veroorsaak die hoë porositeit, tot 98-99%. 

'n Moai-beeld van die Rapa Nui met 'n rooi *pukao* van vulkaanslak.

Gebruike
--------

Vulkaanas het verskeie nuttige eienskappe wat beïnvloed hoe dit gebruik word. Dit is taamlik poreus, het 'n groot oppervlakte en sterkte vir sy gewig en het ook dikwels treffende kleure. Daarom word dit dikwels in landskapsargitektuur gebruik. Dit kan ook vir hoëtemperatuurisolering gebruik word.

Die steengroef op Paaseiland was die bron van rooi vulkaanslak wat deur die Rapa Nui-volk gebruik is vir die maak van die *pukao* op hulle kenmerkende *moai*-standbeelde, en selfs vir sommige *moai* self.

Skakels
-------

* Wikimedia Commons het meer media in die kategorie Vulkaanslak.

* Hierdie artikel is in sy geheel of gedeeltelik uit die Engelse Wikipedia vertaal.
Die **papierbek** (*Barbus mattozi*) - ook bekend as **silwervis**- is 'n varswatervis wat in die Limpoporivier-stelsel, die Kunenerivier, en die Gwai- en Kwandosytakke van die Zambezirivier voorkom. In Engels staan die vis bekend as *Papermouth*.

Voorkoms
--------

Die vis is silwerkleurig met oranje vinne. Die vis het 'n groot bek met een of twee pare baarde om en word tot 400 mm lank. Die Suid-Afrikaanse hengelrekord is 1,355 kg en dié van Zimbabwe is 1,304 kg.

Habitat
-------

Die vis leef in groot poele van die koeler, standhoudende riviere en oorleef maklik in kunsmatige poele. Die vis is 'n roofvis; aanvanklik vreet hulle insekte en ongewerweldes en later, as hulle ongeveer 175 mm lank is, ander vissies. Hulle vreet ook waterleliesade. Die vis migreer stroomop met die eerste somervloed om te broei. Die vis kan 8 tot 9 jaar oud word en bereik volwassenheid na drie jaar. Hulle grootste vyande is voëls, otters, groot babers en ander groot papierpbekke.

Wetenskaplike klassifikasie
---------------------------

Huidige navorsing toon aan dat die Limpopo- en Kunenespesies verskillende spesies is.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* *A Complete Guide to the FRESHWATER FISHES of Southern Africa.* Paul Skelton. 2001. ISBN 978-1-86872-643-1
Papyrus Oxyrhynchus 5101
**Papyrus Oxyrhynchus 5101**, (P.Oxy.LXXVII 5101; LDAB 140272; Rahlfs 2227) bevat fragmente van 'n manuskrip in Koine Grieks van die Septuagint (LXX), geskryf in pap vorm in rolvorm. Dit is palaeografies gedateer dat dit tussen 50 en 150 C.E geskryf is.

Die fragmente bevat Psalms 26:9-14; 44:4-8; 47:13-15; 48:6-21; 49:2-16; 63:6-64:5 volgens die nommer van die Septuagint. 'Dit is waarskynlik die vroegste eksemplaar van die Septuagint-psalms.' Die teks is geskryf deur 'n onervare skrywer in karakters met 'n onskatbare skrif. Fragmente van ses kolomme word bewaar.

Die manuskrip bevat die tetragrammaton om die Goddelike Naam van God (YHWH) voor te stel, geskryf in paleo-Hebreeuse skrif.

Teks volgens A. R. Meyer:

Psalms 26:14

[και εψευσατο] η α[δικια ε]αυτη  

[πιστευω του ι]διν τα αγαθα  

[εν γη ζωντων υπο]μενοντων τον [יה]הו  

[ανδριζου και κρ]αταιουσθω η καρδια σ[ου]  

[και υπομεινο]ν τ[ον] יהוה 

Psalms 64:2

[.]. [ ] εις το τελψαλμος τω Δαυειδ [  

[σοι πρ]επει יהוה υμνος εν Σειων [  

[και σοι] αποδοθησεται ευχη [  

[εισακο]υσον προσευχης: προς σε π[ασα

Bibliografie
------------

* Daniela Colomo; W. B. Henry. "P. Oxy. 77 5101". *Leuven Database of Ancient Books*. Besoek op Mei 22, 2012.AS1-onderhoud: meer as een naam: authors list (link)
* Daniela Colomo; W. B. Henry (2011). *Oxyrhynchus Papyri LXXVII*. The Egypt Exploration Society. pp. 1–11. ISBN 978-0-85698-204-0.AS1-onderhoud: meer as een naam: authors list (link)
* Meyer, Anthony R. (2017). *The Divine Name in Early Judaism: Use and Non-Use in Aramaic, Hebrew, and Greek* (PDF). McMaster University. Geargiveer vanaf die oorspronklike (PDF) op 26 Julie 2019. Besoek op 3 Mei 2020.AS1-onderhoud: ref=harv (link)
**Vlamertinge** is 'n nedersetting in die Belgiese provinsie Wes-Vlaandere wat administratief as sogenaamde *deelgemeente* (of stadsdeel) deel uitmaak van Ieper (Frans: *Ypres*). Die dorpsentrum van Vlamertinge is net buite die middestad van Ieper geleë langs die hoofweg N38 na die nabygeleë stad Poperinge.

Voormalige Gemeentehuis
Naas die naamgewende kernstad is Vlamertinge die grootste enkele nedersetting binne die munisipaliteit Ieper. In die weste van Vlamertinge, langs die pad na Poperinge, is die dorpie Brandhoek.

Geskiedenis
-----------

Die vroegste data oor Vlamertinge dateer uit die Middeleeue. In 857 is 'n kapel in Vlamertinge gebou. In 970 is Ypres vernietig en het die kapel van Vlamertinge afgebrand. Die oudste dokument tot dusver bekend as die naam Flambertenges, is 'n akte van die jaar 1066. Baudouin van Rijsel, tel van Vlaandere, sy vrou Adela en hulle seun Baudouin, het in hierdie daad goedere aan die kerk en die hoofstuk gegee. Van Sint-Pieters in Lille. Hierdie goedere was onder meer 'n tiende in Elverdinge en ook 'n tiende in Vlamertinge – "In territorio Furnensi, in villa Elverzenges, decinam unam; Flambertenges decinam similiter unam".

Onder die Ancien Regime was Vlamertinge 'n glorie van Veurne-Ambacht met 22 agter en het baie van die beleëringe van die nabygeleë Ypres gely.

Geografie
---------

Vlamertinge is 17 meter bo seespieël. Die munisipaliteit grens ook Ypres in die Ooste, Voormezele in die Suidoos, Kemmel en Dikkebus in die Suide, Reningelst in die Suide, Poperinge in die Weste, Elverdinge in die Noorde en Brielen in die Noorde.

Demografiese ontwikkelinge
--------------------------

Van 1487 tot 1697 sien ons 'n groot afname in die bevolking van Vlamertinge. Die mees waarskynlike verklaring hiervoor sou die Tagtigjarige Oorlog in Nederland gewees het. In die Eerste Wêreldoorlog sien ons dat die bevolking weer terugval. Dit is omdat naby Ypres, wat toe 'n voorstad was, swaar gebombardeer is en Vlamertinge ook baie van hierdie bomaanvalle gely het.

Toerisme-aantreklikhede
-----------------------

* Die Sint-Vedastus-kerk
* Die voormalige stadsaal van Vlamertinge vanaf 1922, in neo-Vlaamse Renaissance-styl
* Die Kasteel van Vlamertinge of Kasteel du Parc is in 1857–1858 gebou op bevel van die Viscount Pierre-Gustave du Parc, na 'n ontwerp deur Joseph Schadde.
* In Vlamertinge is daar 'n aantal Britse militêre begraafplase van die Eerste Wêreldoorlog:
	+ Brandhoek Military Cemetery
	+ Red Farm Military Cemetery
	+ Vlamertinghe Military Cemetery
	+ Vlamertinghe New Military Cemetery
	+ Railway Chateau Cemetery
	+ Divisional Cemetery
	+ Brandhoek New Military Cemetery
	+ Brandhoek New Military Cemetery No.3
	+ Hop Store Cemetery
Twee vlakke wat mekaar sny.

'n **Meetkundige vlak** is 'n plat, oneindige vlak, met 'n oneindige oppervlakte. Dit deel 'n driedimensionele ruimte in twee. Hierdie twee deelruimtes word **halfruimtes** genoem.

Voorstellinge
-------------

Jy kan 'n vlak op verskeie maniere voorstel. Ons beskryf hier die mees gebruikte metode:

### Normaalvektor en punt

'n Vektor loodreg op die vlak N(x,y,z), die normaalvektor, bepaal die oriëntasie van die vlak. Die presiese ligging van die vlak is hiermee nog nie vasgestel nie, maar dit kan gedoen word deur 'n punt P(x0,y0,z0) in die vlak te benoem.

### Drie punte

As jy drie punte het wat nie almal op een lyn in 'n vlak geleë is nie, dan is die vlak daarmee eenduidig vasgestel.

### Vlakvergelyking

Elke vlak voldoen aan die vergelyking:

```
a*x + b*y + c*z + d = 0
```

Hierby is (a,b,c) die normaalvektor van hierdie vlak. As daar soos in die eerste beskrywing 'n punt P(x0,y0,z0) in die vlak bekend is, kan jy die waarde d hieruit bepaal met die volgende formule:

```
d = -a*x0 – b*y0 – c*z0
```

As daar soos in die tweede vergelyking drie punte bekend is, dan kan jy die normaalvektor bepaal deur van die driehoek wat die punte vorm twee sye te neem. Hierdie twee sye is twee rigtingsvektore in die vlak. Deur die uitwendige produk tussen hierdie vektore te neem verkry jy 'n normaalvektor, waarna jy die prosedure hierbo kan gebruik.

Sien ook
--------

|  |  |
| --- | --- |
|  | Sien ***vlak*** in Wiktionary, die vrye woordeboek. |

* Tweedimensioneel
* Driedimensioneel
* Oppervlakte
**Ernst August V, Prins van Hannover, Hertog van Brunswyk** (gebore 26 Februarie 1954) is die hoof van die onttroonde Huis van Hannover (en die Huis van Welfe) en die aanspraakmaker op die troon van die voormalige Koninkryk van Hannover en Hertogdom van Brunswyk.

Sy volle naam in Duits is Ernst August Albert Paul Otto Rupprecht Oskar Berthold Friedrich-Ferdinand Christian-Ludwig Prinz von Hannover. Hy is die oudste seun van Ernst August IV, Prins van Hannover en sy eerste vrou, Prinses Ortrud van Sleeswyk-Holstein-Sonderburg-Glücksburg.

Ernst August is die derde en huidige man van prinses Caroline van Monaco.

Afstamming
----------

As die oudste afstammeling deur die manlike lyn van George V van Hannover (en dus ook van koning George III van die Verenigde Koninkryk) is Ernst August die hoof van die Huis van Hannover en die aanspraakmaker op die troon van die voormalige Koninkryk van Hannover en Hertogdom van Brunswyk.

Hy noem homself Sy Koninklike Hoogheid die Prins van Hannover, die Hertog van Brunswyk en Lüneburg, die Prins van Groot-Brittanje en Ierland. Nie een van dié titels word deur Duitsland, Brittanje of Ierland erken nie, maar die titels word hoflikheidshalwe in Europa gebruik en amptelik deur Monaco erken. Adellike titels in Duitsland is in 1918 afgeskaf en word sedertdien net as vanne erken. Sy amptelike naam is dus Ernst August Prinz von Hannover.

Sy vader het in 1917 al sy Britse titels verloor. In 1931 het die Huis van Hannover egter die titels weer amptelik (maar nie wettiglik) begin gebruik.

Ernst August is ook die agterkleinseun van die laaste Duitse keiser, Wilhelm II. Tot met sy huwelik met prinses Caroline was hy die 385ste aanspraakmaker op die Britse troon. Omdat sy Rooms-Katoliek is, word hy (maar nie sy nageslag nie) sedertdien uitgesluit van die troonopvolging.

Familie
-------

Sy eerste vrou was Chantal Hochuli, erfgenaam van ’n Switserse sjokolade-ryk. Hy is op 28 Augustus 1981 op ’n burgerlike seremonie met haar getroud en op 30 Augustus 1981 op ’n kerklike seremonie. Hulle is op 23 Oktober 1997 geskei en het twee seuns:

* Prins Ernst August van Hannover (g. 19 Julie 1983)
* Prins Christian van Hannover (g. 1 Junie 1985)

Hy is op 23 Januarie 1999 op ’n burgerlike seremonie getroud met prinses Caroline, wat toe hul dogter verwag het:

* Prinses Alexandra van Hannover (g. 20 Julie 1999)

Omstredenheid
-------------

Ernst August was al verskeie kere weens omstrede redes in die nuus. Hy het onder meer ’n fotograaf geslaan, en is twee keer gefotografeer terwyl hy in die openbaar urineer. Op 3 April 2005 is hy in die hospitaal opgeneem met akute pankreatitis. Die volgende dag, net twee dae voor die dood van sy skoonpa, prins Rainier III van Monaco, het hy vir ’n paar dae in ’n koma verval.

Sedert September 2009 word in die Engelse en Franse pers berig dat hy en prinses Caroline nie meer saambly nie.
Die Suid-Afrikaanse ontwerper, skilder en beeldhouer **Ernest Ullmann** is in 1900 in München gebore. Hy het sy kunsopleiding in München, Berlyn, Italië en Frankryk ontvang. Van 1920 tot 1927 was hy kunsredakteur van die Rusland post en daarna was hy 8 jaar lank 'n ontwerper in Berlyn.

Hy was reeds ’n gevestigde kunstenaar toe hy in 1935 na Suid-Afrika verhuis het. Hy het hom in Johannesburg gevestig, waar hy gou 'n bekende kunstenaar geword het. Van 1938 tot 1945 was hy kunsredakteur van *The forum*.

Ernest Ullmann het verskeie belangrike opdragte uitgevoer, waaronder tapisserieë vir die Suid-Afrikaanse ambassade in Parys, muurskilderings en beeldhouwerk in Kaapstad, Johannesburg en Pretoria, en het die uitstallingspaviljoen vir die Van Riebeeckfees (1952) ontwerp. Hy het onder meer in München, Berlyn, Wiesbaden, Parys, Londen, Genève, by die Van Riebeeckfees in Kaapstad (1952), die Rhodes-eeufees in Bulawayo (1953) en die Republiekfees (1966) in Pretoria uitgestal. Hy is in 1975 oorlede.

Bronnelys
---------

* Wêreldpsektrum, 1928, ISBN 0-908409-68-0, volume 27, bl. 215
"**Mamma, 'k wil 'n man hê**" is ’n gewilde Afrikaanse volksliedjie. Dit is as lied 94 in die FAK-sangbundel opgeneem.

Woorde
------

> 
> Mamma, 'k wil 'n man hê!  
> 
> Watter man, my liewe kind?  
> 
> Wil jy dan 'n Fransman hê?  
> 
> Nee, mamma, nee!  
> 
> 'n Franseman die wil ek nie,  
> 
> want "parlez-vous" verstaan ek nie;  
> 
> dit is my plesier,  
> 
> met die Boerjongkêrels hier!  
> 
>   
> 
> Mamma, 'k wil 'n man hê!  
> 
> Watter man, my liewe kind?  
> 
> Wil jy dan 'n Hollander hê?  
> 
> Nee, mamma, nee!  
> 
> 'n Hollander die wil ek nie,  
> 
> want klompe dra – dit sal ek nie;  
> 
> dit is my plesier,  
> 
> met die Boerjongkêrels hier!  
> 
>   
> 
> Mamma, 'k wil 'n man hê!  
> 
> Watter man, my liewe kind?  
> 
> Wil jy dan 'n Duitser hê?  
> 
> Nee, mamma, nee!  
> 
> 'n Duitserman die wil ek nie,  
> 
> want "Schweinefleisch" – dit lus ek nie;  
> 
> dit is my plesier,  
> 
> met die Boerjongkêrels hier!  
> 
>   
> 
> Mamma, 'k wil 'n man hê!  
> 
> Watter man, my liewe kind?  
> 
> Wil jy dan 'n Boerseun hê?  
> 
> Ja, mamma, ja!  
> 
> 'n Boereman die wil ek hê,  
> 
> in 'n Boer se arme wil ek lê;  
> 
> dit is my plesier,  
> 
> met die Boerjongkêrels hier!
> 
> 
>
**Dame Margot Fonteyn de Arias**, DBE (18 Mei 1919 – 21 Februarie 1991) was 36 jaar lank prima ballerina van die Royal Ballet.

Hierdie wêreldberoemde ballerina is op 18 Mei 1919 in Regate, Surrey, gebore. Sy het as kind in Hongkong ballet studeer en later in Londen by die bekende Serafina Astaviewa onderrig ontvang. Hierna het sy haar balletstudies by die Sadler's Wells-balletskool voortgesit. Fonteyn het haar debuut as balletdanseres in 1934 by die Vic-Wells- balletgeselskap gemaak. Van 1935 af, toe die ballerina Markova dié geselskap verlaat het, het Fonteyn baie van haar klassieke rolle oorgeneem. Onder hierdie rolle was dié van Giselle, wat deur Fonteyn beroemd gemaak is. Vanweë haar buitengewone talent het Fonteyn baie vinnig die hoofdanseres van hierdie geselskap geword.

Benewens rolle uit klassieke ballette het haar repertoire ook bestaan uit die talle rolle wat sy geskep het in van sir Frederick Ashton se ballette, soos *Horoscope, Symphonic Variations, Daphnis and Ghloë* en *Ondine.* Die herlewings wat ballette soos Fokine se *Firebird* en *Petrouchka* beleef het, is in groot mate te danke aan Fonteyn se uitmuntende vertolkings. Haar aanvoeling vir musiek, haar perfekte tegniek en uitstekende vertolking van rolle het aan haar internasionale roem besorg.

Ná 1959 het sy as gaskunstenares saam met die Royal Ballet opgetree. In hierdie tydperk het sy talle oorsese lande besoek.

Haar veelbesproke verbintenis met die Russiese danser Rudolf Nureyev het in die vroeë sestigerjare begin en het na baie kenners se mening gelei tot 'n verdieping en verryking van haar karakteriserings.

Sy het in 1954 presidente van die Royal Academy of Dancing geword en is in 1956 met die titel Dame of the Order of the British Empire (OBE) vereer.

In Suid-Afrika het Fonteyn vir die Johannesburg Festival Ballet gedans en, na die totstandkoming van Truk, ook vir dié geselskap (1971). In 1972 het sy die balletskool van die Universiteit van Kaapstad besoek en saam met die balletgeseIskap van Kruik in die ballet *Swanemeer* opgetree.

In 1955 is Fonteyn met Roberto Emilio Arias, 'n gewese Panamese ambassadeur in Brittanje, getroud. In 1964 is hy deur ’n politieke opponent geskiet waarná hy ’n parapleeg was.
Na haar uittrede het Fonteyn sy al haar tyd in Panama deurgebring,by haar man en sy kinders uit ’n vorige huwelik. Sy het geen pensioen gehad nie, en het al haar geld aan die versorging van haar man bestee. Kort voor sy dood in 1989 is Fonteyn met kanker gediagnoseer. Sy is op 21 Februarie 1991, op die ouderdom van 71 in ’n hospitaal in Panama-stad, Panama, oorlede.

Bronnelys
---------

* *Wêreldspektrum*, Vol. 7, 39, ISBN 0 908409 48 6
Orkaan Andrew naby die Bahamas.
**Orkaan Andrew** was 'n tropiese sikloon wat op 16 Augustus 1992 uit 'n tropiese golf gevorm het.

Oorsprong en ontwikkeling
-------------------------

'n Tropiese Depressie het op 16 Augustus ontstaan ​​uit 'n tropiese stormversteuring wat op 14 Augustus van die Afrika-kus af beweeg het. Dit het verder wes-noordwes beweeg en is bevorder tot die tropiese storm Andrew suidwes van die Kaap Verdiese eilandgroep. Daar ervaar Andrew 'n trog van laedruk in die boonste atmosfeer, wat Andrew se struktuur in so 'n mate beïnvloed dat dit op 20 Augustus amper verbrokkel het. Die volgende dag het Andrew halfpad tussen Puerto Rico en Bermuda aangekom. Daar het dit weswaarts gedraai en toestande het gunstiger geword vir verdere ontwikkeling. Op 21 Augustus het Andrew aangegroei tot 'n orkaan en die volgende dag tot 'n vyfde kategorie tropiese sikloon. Op 23 Augustus het Andrew sy hoogtepunt bereik met windsnelhede van 280 km/h en 'n lugdruk van 922 mbar.

Andrew se deursnee het tot ongeveer 300 km uitgebrei en dit het oor twee eilande van die Bahamas beweeg. Tussen Florida en die Bahamas het Andrew warm seewater opgeraap en weer die vyfde kategorie bereik. Op 24 Augustus het die sikloon in die suide van Florida aan land beweeg met winde van 265 km/h en 'n druk van 922 mbar. Andrew het oor Florida in die Golf van Mexiko gegaan as 'n kategorie 4-orkaan. Daar het dit noord na die staat Louisiana gedraai. Op 26 Augustus het Andrew as 'n kategorie 3-orkaan oor Morgan City in Louisiana beweeg. Daarna draai Andrew na die noordooste en verswak.

Andrew is uiteindelik geabsorbeer deur 'n ander stelsel oor Tennessee. Andrew is oorspronklik as 'n Kategorie 4-orkaan geklassifiseer. 

Tot met orkaan Katrina was Andrew die derde laagste barometriese drukorkaan op land in die Verenigde State. Andrew was die duurste orkaan tot met die koms van Katrina in 2005. Ook met Andrew het die slagoffers gekla dat noodlenigingspogings stadig was. Andrew het 26 lewens geëis en $26 500 000 000 se skade aangerig.
Die **Groot Depressie** het 'n uitgesproke ekonomiese en politieke uitwerking op Suid-Afrika gehad, soos dit destyds op die meeste nasies gehad het. Namate wêreldhandel gedaal het, het die vraag na Suid-Afrikaanse landbou- en mineraaluitvoer drasties gedaal. Daar word geglo dat die sosiale ongemak wat deur die depressie veroorsaak is 'n bydraende faktor was in die skeuring in 1933 tussen die "gesuiwerde" en "smelter"-faksies binne die Nasionale Party en die Nasionale Party se daaropvolgende samesmelting met die Suid-Afrikaanse Party.

Die skielike gebrek aan vraag het pryse van kommoditeite wat vir baie Afrikanerboere winsgewend was, skerp laat tuimel. Die prys van wol het byvoorbeeld tussen 1925 en 1933 met 75% gedaal. ’n Groot deel van die landboubedryf kon nie verbande op hul oorgekapitaliseerde plase terugbetaal nie. So het die Nasionale Party gevind dat hy guns verloor het by sy grootste kieserskorps – konserwatiewe, plattelandse Boere.

Suid-Afrika is van 'n algehele ineenstorting gered deur die goudmynbedryf — een van die grootste en mees gevorderde destyds — aangesien die prys van goud vinnig gestyg het namate beleggers 'n toevlugsoord van die dooie effektemark gesoek het. Groeiende gouduitvoer het ietwat vergoed vir die verlies aan ander handelsinkomste. Soos die situasie met die Boere het die Nasionale Party egter steun verloor aangesien die swak ekonomie die goudkorporasies gedwing het om wit arbeiders met swakkerbetaalde swartes te vervang.

Die Nasionale Party-geleide regering het bankrotskap afgeweer deur onder meer belasting op invoere, petrol en posgeld te verhoog. Hierdie "onregverdige" belasting het gelei tot verdere afkeur van die regerende regering.

Die koalisieregering tussen Jan Smuts en JBM Hertzog was suksesvol in 1933, deels omdat Smuts 'n skynbegroting aan die publiek voorgehou het wat wys hoe Suid-Afrika se ekonomiese ellende en stagnasie opgehef kan word deur die Suid-Afrikaanse pond te laat sweef en dit van die Goudstandaard te verwyder, en sodoende uitvoere te verbeter, en 'n scenario te skep waarin onnodige belasting verwyder kon word.
*Hierdie artikel handel oor die eiland in Europa. Vir die huidige land, sien gerus Verenigde Koninkryk, en vir die voormalige land, sien gerus Koninkryk van Groot-Brittanje.*

Satellietbeeld van Groot-Brittanje.
**Groot-Brittanje** (Engels: *Great Britain*, Wallies: *Prydain Fawr*, Skots-Gaelies: *Breatainn Mhòr*, Skots: *Great Breetain*, Kornies: *Breten Veur*; dikwels verkort tot slegs **Brittanje**) is die grootste eiland van die Britse Eilande, die grootste eiland in Europa en die agtste grootste eiland ter wêreld. Dit is geleë aan die weskus van die vasteland van Europa en is die hoofgebied van die Verenigde Koninkryk.

Die term Groot-Brittanje word ook gebruik as 'n politieke term wat die kombinasie van Engeland, Skotland en Wallis beskryf, die drie nasies wat saam die hele eiland beslaan, alhoewel elkeen addisionele kleiner eilande insluit. Die term *Brittanje* word soms gebruik wanneer *Groot-Brittanje* bedoel word, en beide word gebruik om na die Verenigde Koninkryk te verwys, wat ook Noord-Ierland insluit. *Groot-Brittanje* word mees algemeen gebruik as 'n verkorting vir die ellelange "Verenigde Koninkryk van *Groot-Brittanje* en Noord-Ierland". Alhoewel dit onakkuraat is, word dié afkorting gereeld deur amptelike liggame as sinoniem vir die VK in sommige kontekste gebruik. (Daar word byvoorbeeld na die VK-span wat in die Olimpiese Spele deelneem verwys as 'Team GB', en die VK gebruik die Internasionale nommerplaatkode 'GB').

Staatkundige gebiede geassosieer met Groot-Brittanje
----------------------------------------------------

* Koninkryk van Skotland, 843 tot 1651 en 1660 tot 1707
* Koninkryk van Engeland, 927 tot 1649 en 1660 tot 1707
* Prinsdom van Wallis, 1216 tot 1542
* Gemenebes van Engeland, 1649 tot 1654
* Koninkryk van Groot-Brittanje, 1707 tot 1800
* Verenigde Koninkryk van Groot-Brittanje en Ierland, 1800 tot 1922
* Verenigde Koninkryk, sedert 1922

Ander staatkundige gebiede in die Britse Eilande
------------------------------------------------

* Ierland
	+ Republiek van Ierland
	+ Noord-Ierland
* Eiland Man
* Kanaaleilande